
         Nr.23/148/2002

BIROUL PERMANENT

AL

CAMEREI DEPUTAŢILOR



Vă înaintăm, alăturat Raportul asupra proiectului de Lege pentru modificarea şi completarea unor acte normative privind activitatea comercială, transmis cu adresa nr.364 din 3 septembrie 2002, înregistrată cu nr.23/148/2002.



În raport de obiectul şi conţinutul său, proiectul de lege face parte din categoria legilor organice.

PREŞEDINTE,

István Antal

RAPORT

asupra proiectului de Lege pentru modificarea şi completarea unor acte normative privind activitatea comercială



În conformitate cu prevederile art.89 şi 107 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond, în procedură de urgenţă, cu proiectul de Lege pentru modificarea şi completarea unor acte normative privind activitatea comercială, transmis cu adresa nr.364 din 3 septembrie 2002, înregistrată cu nr.23/148/2002.



Proiectul de lege menţionat mai sus a fost adoptat de Senat în şedinţa din 24 iunie 2002.

Consiliul Legislativ, cu avizul nr.179 din 08.02.2002, a avizat favorabil proiectul de lege cu unele amendamente şi propuneri.



Consiliul Economic şi Social cu adresa nr.345 din 14 februarie 2002 a avizat favorabil proiectul de lege cu unele observaţii şi propuneri.



Comisia jurdică, de disciplină şi imunităţi, cu adresa nr.364 din 4 septembrie 2002, a avizat favorabil proiectul de lege în forma adoptată de Senat.



Comisia pentru buget, finanţe şi bănci, cu adresa nr.22394 din 17 octombrie 2002, a avizat favorabil proiectul de lege cu unele amendamente adoptate de comisie.



Comisia pentru politică economică, reformă şi privatizare, cu adresa nr.512 din 10 septembrie 2002, a avizat favorabil proiectul de lege în forma prezentată de Senat.

Proiectul de lege urmăreşte modificarea şi completarea Legii nr.26/1990 privind registrul comerţului, a Legii nr.31/1990 privind societăţile comerciale şi a Legii nr.99/1999 privind unele măsuri pentru accelerarea reformei economice.

Potrivit prevederilor art.60 din Regulamentul Camerei Deputaţilor, membrii comisiei au luat în dezbatere proiectul de lege menţionat mai sus în şedinţele din 24 noiembrie, 4-11-18 decembrie 2002 şi 9 septembrie 2003.



Prevederile acestui proiect au fost preluate, cu unele modificări, în Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, adoptată la 31 martie 2003 în urma angajării răspunderii Guvernului în faţa Camerei Deputaţilor şi a Senatului, în şedinţă comună, şi publicată în Monitorul Oficial al României, Partea I, nr.279 din 21 aprilie 2003, în cadrul Cărţii a II-a "Modificarea unor reglementări în scopul prevenirii şi combaterii corupţiei", Titlul II "Asigurarea transparenţei şi stabilităţii în mediul de afaceri" art.VIII, art.IX şi art.X.



Faţă de considerentele menţionate mai sus, membrii comisiei au hotărât, în unanimitate, să propună plenului Camerei Deputaţilor respingerea proiectului de Lege pentru modificarea şi completarea unor acte normative privind activitatea comercială.
La lucrările comisiei au fost prezenţi 18 deputaţi din totalul de 25 membri ai comisiei.

În raport de obiectul şi conţinutul său ce vizează modificarea unor legi organice, proiectul de lege face parte din categoria legilor organice.
                  PREŞEDINTE,                                    SECRETAR,

                    István Antal                                      Aurelia Vasile

Experţi,

Viorela Gondoş

Silvia Vlăsceanu

